text: [{"text_idx": "#000000", "text": "A\u00f0alfundafra\u0301grei\u00f0ing og a\u0301rsfra\u0301grei\u00f0ing fyri 2021\nA\u0301rsfra\u0301grei\u00f0ing 2019 fra\u0301 forkvinnuni i\u0301 ADHD-felagnum."}, {"text_idx": "#000002", "text": "A\u0301rsfra\u0301grei\u00f0ing 2020 fra\u0301 ADHD felagnum."}, {"text_idx": "#000003", "text": "Hetta seinasta a\u0301ri\u00f0 eru vit blivin no\u0301gv meira tilvita\u00f0 um ADHD!"}, {"text_idx": "#000004", "text": "Nu\u0301 a\u0301ri\u00f0 2020 er av, fara vit at taka samanum og seta sloyfu a\u0301 eitt a\u0301r, har virksemi felagsins, sum vera mann, hevur veri\u00f0 no\u0301gv tarna\u00f0 av korunu.\nHo\u0301ast ta\u00f0, so hevur no\u0301gv virksemi veri\u00f0 i\u0301 felagnum. Vit hava m.a. fyri fyrstu fer\u00f0 havt sja\u0301lvhja\u0301lparbo\u0301lkar, heilar 5 i\u0301 tali, og skipa\u00f0 fyri altjo\u0301\u00f0a upply\u0301singarherfer\u00f0ini ADHD Awareness month, i\u00f0 vit nevndu ADHDtilvit."}, {"text_idx": "#000005", "text": "Vit eru fegin um, at vit uppliva eina st\u00f8rri almenna tilvitsku um ADHD. B\u00e6\u00f0i tilvit, vitan og vi\u00f0urkenningin \u00f8kist i\u0301 samfelagnum. Men enn seta fo\u0301lk ikki ADHD ella ADD i\u0301 samband vi\u00f0 still b\u00f8rn, vaksin, eldri, v\u00e6ll\u00e6rd og vi\u00f0urkend fo\u0301lk, ho\u0301ast summi teirra stri\u0301\u00f0ast a\u0301 annan ha\u0301tt og hava o\u0301vi\u00f0gj\u00f8rt ADHD."}, {"text_idx": "#000006", "text": "Vi\u00f0 at seta andlit a\u0301 ADHD vilja vit i\u0301 komandi a\u0301ri halda a\u0301fram vi\u00f0 at \u00f8kja um almennu vitanina."}, {"text_idx": "#000007", "text": "Vit ynskja t\u00e6tt samstarv vi\u00f0 avvarandi ra\u0301\u00f0 og stovnar, og ti\u0301 royna vit at koma runt. Vit hava m.a. veri\u00f0 i\u0301 To\u0301rshavnar kommunu, hja\u0301 Landsl\u00e6knanum, Landssty\u0301rismanninum i\u0301 mentama\u0301lum, Serflokkinum i\u0301 Hoyvi\u0301k, psykiatriini og tv\u00e6r fer\u00f0ir a\u0301 fundi vi\u00f0 Serna\u0301m."}, {"text_idx": "#000009", "text": "Eitt ny\u0301tt serflokkatilbo\u00f0 kom i\u0301 Vestmanna i\u0301 august, so nu\u0301 eru i\u0301 alt 8 integrera\u00f0ir serflokkar i\u0301 F\u00f8royum umframt 4-10 tilbo\u00f0i\u00f0, eisini kalla\u00f0 Guli sku\u0301li, sum ju\u0301st er flutt u\u0301t a\u0301 gamla Argjasku\u0301la. Ta\u00f0 er sera gott, at vit hava ein sersku\u0301la u\u0301ti a\u0301 Argjum, har b\u00f8rnini hava go\u0301\u00f0ar karmar og umhv\u00f8rvi at l\u00e6ra og mennast i\u0301. Vit vi\u0301sa a\u0301haldandi politisku skipanini a\u0301, at i\u0301 verki er hetta tilbo\u00f0 ein sersku\u0301li heldur enn serflokkar, ti\u0301 sku\u0301lab\u00f8rnini eru ikki partur av gerandisdegnum hja\u0301 hinum b\u00f8rnunum i\u0301 Sku\u0301lanum a\u0301 Fl\u00f8tum."}, {"text_idx": "#000010", "text": "Vit sendu opi\u00f0 br\u00e6v til avvarandi mynduleikar i\u0301 juni um at finna intigrera\u00f0 pla\u0301ss til serflokkar a\u0301 Sa\u0301F, men ta\u00f0 arbei\u00f0i er ikki komi\u00f0 a\u0301 ma\u0301l. Eisini arbei\u00f0a vit framhaldandi vi\u00f0, at allir sku\u0301lar vi\u00f0 200 b\u00f8rnum og fleir fa\u0301a eitt serflokkatilbo\u00f0."}, {"text_idx": "#000011", "text": "Vit fegnast um, at eitt serstovutilbo\u00f0 til b\u00f8rn vi\u00f0 ADHD og li\u0301knandi byrjar i\u0301 hesum d\u00f8gum a\u0301 By\u0301lingshu\u0301sinum a\u0301 Flat. Okkum kunnugt, er hetta fyrsta li\u0301knandi sertilbo\u00f0i\u00f0 innan dagstovna\u00f8ki\u00f0. Vit fr\u00e6tta fegin um onnur li\u0301knandi tilbo\u00f0."}, {"text_idx": "#000012", "text": "I\u0301 fo\u0301lkasku\u0301lanum og a\u0301 stovnum ynskja vit h\u00e6gri fakliga vitan og no\u0301gv meira vitanardeiling. L\u00e6rarar og na\u0301msfr\u00f8\u00f0ingar ro\u0301pa ney\u00f0arro\u0301p, ti\u0301 teir hava ikki f\u00f8rleikar og umst\u00f8\u00f0ur at undirvi\u0301sa b\u00f8rnum vi\u00f0 ADHD.\nVit hava k\u00e6rt okkara ney\u00f0 i\u0301 fj\u00f8lmi\u00f0lunum og fyri landssty\u0301rismanninum i\u0301 mentama\u0301lum um manglandi fakliga vitan, umst\u00f8\u00f0ur og ambo\u00f0. Umframt at Serna\u0301m bert i\u0301 sera fa\u0301um f\u00f8rum veitir n\u00f8ktandi t\u00e6nastu."}, {"text_idx": "#000014", "text": "Ta\u00f0 er okkara kensla, at ta\u00f0 er gagnligari og no\u0301gv ty\u0301dningarmiklari, at serna\u0301msfr\u00f8\u00f0in er fastur partur a\u0301 sku\u0301lunum, og ikki einans kemur inn sum konsulent."}, {"text_idx": "#000016", "text": "I\u0301 summar og aftur a\u0301 fi\u0301ggjarlo\u0301gini fyri 2021 var\u00f0 meira peningur settur av til ADHD klinikkina. Vit vi\u0301sa politisku skipanini a\u0301, at \u00f8ll tey, i\u00f0 eru u\u0301tgreina\u00f0 privat, eiga at ver\u00f0a innslu\u0301sa\u00f0 i\u0301 okkara felags heilsuverk sum skjo\u0301tast.\nVit fegnast eisini um, at v\u00e6lfer\u00f0arlo\u0301gin er samtykt og fregnast eftir at vita, n\u00e6r okkara b\u00f8rn koma i\u0301 \u201cta go\u0301\u00f0u tilgongdina\u201d."}, {"text_idx": "#000017", "text": "Vaksandi bi\u0301\u00f0ilistarnir til u\u0301tgreiningar vitna um \u00f8ktu vi\u00f0urkenningina. Ti\u0301 vi\u00f0urkenningin er treytin fyri, at s\u00f8kt ver\u00f0ur um hja\u0301lp. Landssty\u0301risma\u00f0urin i\u0301 heilsuma\u0301lum, Kaj Leo hevur lova\u00f0, at bi\u0301\u00f0iti\u0301\u00f0in skal ver\u00f0a i\u0301 mesta lagi 30 dagar. Vit fylgja neyvt gongdini, ti\u0301 sera sera langt er a\u0301 ma\u0301l. Tann eina millio\u0301nin, i\u00f0 \u00f8ki\u00f0 er uppra\u00f0fest vi\u00f0 i\u0301 2021, er als ikki no\u0301g miki\u00f0 til, at ADHD klinikkin a\u0301 psykiatriska deplinum kann koyra sum \u00e6tla\u00f0 vi\u00f0 5 fo\u0301lkum i\u0301 starvi.\nVit r\u00e6\u00f0ast ti\u0301, i\u00f0 Su\u0301sanna Reinert Petersen, yvirl\u00e6kni i\u0301 Barna- og ungdo\u0301mspsykiatriini, seg\u00f0i fyri jo\u0301l; at bi\u0301\u00f0ilistin hja\u0301 teimum 300 b\u00f8rnunum til barnapsykiatriina er longdur u\u0301r 2 ma\u0301na\u00f0um og heilt upp 1 a\u0301r, ti\u0301 ta\u00f0 ikki er no\u0301g no\u0301gv fi\u0301gging.\nNu\u0301 ma\u0301 samgongan halda or\u00f0 \u2013 30 dagar vi\u00f0ger\u00f0artrygd!"}, {"text_idx": "#000018", "text": "\u201cSkulu nu\u0301 \u00f8ll hava ADHD?\u201d\nHettar er ein ofta hoyrdur, men eisini sera vi\u00f0komandi spurningur, ti\u0301 hvi\u0301 er alt ADHD nu\u0301? Stutta svari\u00f0 er, at ta\u00f0 er eitt paradigmuskifti\u00f0 fari\u00f0 fram. Ta\u00f0 merkir, at ta\u00f0 nu\u0301 er vi\u0301sindaliga pro\u0301gva\u00f0, at l\u00e6knavi\u0301sindin kann veita vi\u00f0ger\u00f0 og hja\u0301lp til fo\u0301lk, i\u00f0 hava avbjo\u0301\u00f0ingar vi\u00f0 uppmerksemi og impulssty\u0301ring. Hetta var fyrr naka\u00f0 i\u00f0 ikki kundi vi\u00f0gerast. Hagfr\u00f8\u00f0iliga hava, samb\u00e6rt WHO, 5% av \u00f8llum b\u00f8rnum og 2,5% av vaksnum ADHD. Ti\u0301 vita vit, at ta\u00f0 ganga millum 500 og 1000 f\u00f8royingar enn vi\u00f0 o\u0301vi\u00f0gj\u00f8rdum ADHD. \u00d8kta tilviti\u00f0 fer o\u0301iva\u00f0 at hava vi\u00f0 s\u00e6r, at tey, i\u00f0 t\u00f8rva hja\u0301lp, fara til u\u0301tgreining og fa\u0301a sta\u00f0fest ADHD. Hetta kann tykjast sum no\u0301gv i\u0301senn, men vit vita, hvussu no\u0301gv ta\u00f0 hja\u0301lpir fo\u0301lki at fa\u0301a diagnosu og hja\u0301lp, og ti\u0301 er ta\u00f0 sera gott, at \u00f8ll vi\u00f0 ADHD fa\u0301a ta\u00f0 sta\u00f0fest."}, {"text_idx": "#000019", "text": "Hagfr\u00f8\u00f0in vi\u0301sir, at fo\u0301lk vi\u00f0 o\u0301vi\u00f0gj\u00f8rdum ADHD liva 15 a\u0301r styttri, fa\u0301a munandi oftari fylgisju\u0301kur so sum tunglyndi og angist, sja\u0301lvmedisinera seg og hava va\u0301naligari li\u0301vsgo\u0301\u00f0sku. Hettar b\u00f8tir sta\u00f0festing av diagnosuni v\u00e6l uppa\u0301."}, {"text_idx": "#000020", "text": "Danski Rockwoll fondurin kom i\u0301 2014 vi\u00f0 einum tali, har o\u0301vi\u00f0gj\u00f8rt ADHD kostar danska statinum uml. 3 mia um a\u0301ri\u00f0. Ti\u0301 hevur ta\u00f0 eisini sera sto\u0301ran samfelagsligan fi\u0301ggjarligan a\u0301huga at fa\u0301a fo\u0301lk i\u0301 vi\u00f0ger\u00f0."}, {"text_idx": "#000021", "text": "Vi\u00f0 at seta ti\u0301\u00f0liga inn vi\u00f0 vi\u00f0ger\u00f0, tillagingum, sa\u0301larfr\u00f8\u00f0iligari og na\u0301msfr\u00f8\u00f0iligari hja\u0301lp og li\u0301vslangari veglei\u00f0ing, ber til hja\u0301 fo\u0301lkum vi\u00f0 ADHD at koma seg so v\u00e6l, at tey fa\u0301a eitt li\u0301ka gott li\u0301v sum onnur, og koma at kasta ta\u00f0 sama i\u0301 samfelagi\u00f0 sum onnur."}, {"text_idx": "#000022", "text": "Januar: Ny\u0301ggj h\u00f8lir, ra\u0301\u00f0stevna og ADHDrundfer\u00f0\nA\u0301ri\u00f0 byrja\u00f0i vi\u00f0, at vit fingu skrivstovuh\u00f8lir i\u0301 MEGD hu\u0301sinum i\u0301 Vesturby\u0301num i\u0301 Havn, sum eisini kann hy\u0301sa nevndararbei\u00f0i, sja\u0301lvhja\u0301lparbo\u0301lkum og minni tilt\u00f8kum. Skrivstovuna leiga vit saman vi\u00f0 Alzheimersfelagnum."}, {"text_idx": "#000023", "text": "Vit skipa\u00f0u fyri fulltekna\u00f0a\u00f0ari fakligari ra\u0301\u00f0stevnu i\u0301 januar vi\u00f0 donskum fyrilestrarhaldara vi\u00f0 heitinum ADHD og arbei\u00f0smarkna\u00f0urin, har undirtema var \u201cHvussu kunna vit tryggja eitt gott og langt arbei\u00f0sli\u0301v\u201d. Yvirly\u0301singin var\u00f0 gj\u00f8rd og kann si\u0301ggjast a\u0301 adhd.fo.\nEisini sendu vit fyri fyrstu fer\u00f0 tvey ung til Finnlands at umbo\u00f0a felagi\u00f0 i\u0301 sto\u0301rari nor\u00f0urlendskari ra\u0301\u00f0stevnu, sum Nor\u00f0urlandara\u0301\u00f0i\u00f0 skipa\u00f0i fyri."}, {"text_idx": "#000024", "text": "Vit kla\u0301ra\u00f0u at halda ta n\u00e6stu av i\u0301alt seks \u00e6tla\u00f0um ADHDrundfer\u00f0um i\u0301 kjokkfullari Eydnu a\u0301 Oyrarbakka i\u0301 januar. ADHDrundfer\u00f0in, sum skuldi ver\u00f0a i\u0301 mars i\u0301 Klaksvi\u0301k, ma\u0301tti u\u0301tsetast vegna koronu. Vit gle\u00f0a okkum at taka tra\u0301\u00f0in uppaftur, ta\u0301 ta\u00f0 er ra\u0301\u00f0iligt."}, {"text_idx": "#000025", "text": "Fyrst i\u0301 mars byrja\u00f0u 4 sja\u0301lvhja\u0301lparbo\u0301lkar fyri a\u0301vikavi\u0301st vaksnum, b\u00f8rnum, foreldrum at b\u00f8rnum og foreldrum at ungum. Ein vaksnamannabo\u0301lkur byrja\u00f0i eftir summarfri\u0301ti\u0301\u00f0ina og hava vit sostatt gj\u00f8gnumf\u00f8rt heili 5 bo\u0301lkar vi\u00f0 umlei\u00f0 43 fo\u0301lkum. Hettar er eitt sto\u0301rt og ty\u0301dningarmiki\u00f0 fet fyri felagi\u00f0. Bo\u0301lkar byrja aftur i\u0301 seinast i\u0301 januar og til ber at lesa meira um teir a\u0301 adhd.fo."}, {"text_idx": "#000026", "text": "Fitt av limum vo\u0301ru komnir til a\u00f0alfundin i\u0301 maima\u0301na\u00f0a. Nevndin vaks u\u0301r 4 uppi\u0301 6 nevndarlimum umframt tveir tiltakslimir a\u0301 a\u00f0alfundinum i\u0301 maima\u0301na\u00f0a. Sostatt eru fleiri hendur at taka i\u0301, og fj\u00f8lbroytta virksemi felagsins er betri tryggja\u00f0. Limatali\u00f0 er vaksi\u00f0 vi\u00f0 n\u00e6stan 80 limum, og eru vit nu\u0301 fleiri enn 170 limir."}, {"text_idx": "#000027", "text": "ADHDtilvit, sum vit hava valt at kalla herfer\u00f0ina, er afturvendandi altjo\u0301\u00f0a\u00f0 tiltak, har ynski er at skapa eina r\u00e6tta mynd av li\u0301vinum vi\u00f0 ADHD. Hetta var\u00f0 gj\u00f8rt vi\u00f0 5 podv\u00f8rpum um ymisk evnir, sum so vo\u0301ru vi\u0301\u00f0ari vi\u00f0gj\u00f8rd i\u0301 5 fylgjandi vikuskiftissosialum. Ma\u0301na\u00f0urin enda\u00f0i vi\u00f0, at vit go\u0301vu eina v\u00e6luppiborna a\u0301rsins ADHD vi\u00f0urkenning til Juliu Feilberg Zachariassen, fyri si\u0301tt n\u00e6rverandi, fakliga og a\u0301haldandi arbei\u00f0i sum sju\u0301krar\u00f8ktarfr\u00f8\u00f0ingur a\u0301 Psykiatriska deplinum."}, {"text_idx": "#000028", "text": "Aftur i\u0301 a\u0301r hava vit luttiki\u00f0 aktivt i\u0301 almenna kjakinum b\u00e6\u00f0i i\u0301 bl\u00f8\u00f0um, sosialu mi\u00f0lunum og KVF. Okkara fylgjaraskari vaksur alsamt, og nu\u0301 hava vit 2545 fylgjarar a\u0301 Facebook, har vit javnan posta ymiskt. Heimasi\u0301\u00f0an ver\u00f0ur eisini dagf\u00f8rd javnan."}, {"text_idx": "#000029", "text": "\u201cL\u00f8gtingsma\u00f0ur hevur ADHD\u201d sto\u0301\u00f0 a\u0301 forsi\u0301\u00f0uni i\u0301 Sosialinum, ta\u0301 l\u00f8gtingsma\u00f0urin Erhard Joensen so hegnisliga og innarliga greiddi fra\u0301 si\u0301nari diagnosu. 4 a\u00f0rar greinar vi\u00f0 ymsum temaum og vinklum komu fylgjandi vikur, sum partur av herfer\u00f0ini ADHDtilvit.\nEin a\u0301hugaverd grein er i\u0301 ny\u0301ggja bla\u00f0num hja\u0301 MEGD, har ein dulnevnd dama grei\u00f0ir fra\u0301, hv\u00f8nn ty\u0301dning lutt\u00f8kan i\u0301 sja\u0301lvhja\u0301lparbo\u0301lkinum hevur haft.\nBla\u00f0i\u00f0 hja\u0301 Sinnisbata hev\u00f0i eisini tema um ADHD, har Asger Kristian Ei\u00f0 Karinarson fortelur si\u0301na s\u00f8gu."}, {"text_idx": "#000030", "text": "ADHD er ein dimensionel diagnosa, i\u00f0 er torf\u00f8r at fata og kenna. Hevur tu\u0301 hitt einum perso\u0301ni vi\u00f0 ADHD, so hevur tu\u0301 hitt einum perso\u0301ni vi\u00f0 ADHD. Eingin er li\u0301ka, og ti\u0301 royna vit at fa\u0301a ymsar li\u0301vss\u00f8gur fram. No\u0301gvar s\u00f8gur eru enn heilt o\u0301sagdar og vit vo\u0301na, at mi\u00f0larnir framhaldandi vilja ver\u00f0a vi\u00f0 til at ly\u0301sa hesar s\u00f8gur."}, {"text_idx": "#000032", "text": "Vit eru sera takksom fyri, at so no\u0301gv framstig henda nu\u0301. og her eru n\u00f8kur av okkara ma\u0301lum fyri komandi a\u0301ri\u00f0:"}, {"text_idx": "#000033", "text": "Skjo\u0301ta u\u0301tgreining av b\u00f8rnum og vaksnum.\nEina fullfi\u0301ggja\u00f0a ADHD klinikk fyri alla familjuna.\nADHD veglei\u00f0arau\u0301tbu\u0301gving stovnsetast og brei\u00f0a f\u00f8rleikamenning\nAt serna\u0301msfr\u00f8\u00f0i er kravd l\u00e6rugrein hja\u0301 l\u00e6rara- og na\u0301msfr\u00f8\u00f0ilesandi\nAt ADHD felagi\u00f0 f\u00e6r eina ADHD ra\u0301\u00f0geving setta a\u0301 stovn\nStarvsvenjing i\u0301 samstarvi vi\u00f0 Dugna o.\u00f8.\nAt fa\u0301a umbo\u00f0an i\u0301 arbei\u00f0sbo\u0301lkum o.li\u0301knandi"}, {"text_idx": "#000034", "text": "ADHD er eitt neurologiskt arvaligt o\u0301lag, sum kann raka allar familjur, og sum ikki spyr eftir sosialum statusi ella innt\u00f8ku. Okkara samfelag ver\u00f0ur alt meira krevjandi, torf\u00f8rt og innvikla\u00f0, og ta\u00f0 megna fo\u0301lk vi\u00f0 ADHD verri og verri at kla\u0301ra seg i\u0301.\nTi\u0301 ma\u0301 ADHD ver\u00f0a ein tilvita\u00f0ur partur i\u0301 \u00f8llum skipanum og stovnum i\u0301 samfelagnum."}, {"text_idx": "#000035", "text": "Hjartans t\u00f8kk \u2013 saman megna vit!\nVit vilja takka starvsfel\u00f8gunum i\u0301 nevndini fyri avbera gott og gevandi samstarv. Saman vilja vit takka limunum fyri dyggan stu\u00f0ul og MEGD fyri holla ra\u0301\u00f0geving, stu\u00f0ul og sparring eins og \u00f8llum privatum fyrit\u00f8kum, sum hava stu\u00f0la\u00f0 vi\u00f0 peningaga\u0301vu. Kommunum fyri samstarv og stu\u00f0ul. Serlig t\u00f8kk til teir politikarar, sum a\u0301haldandi arbei\u00f0a fyri ADHD i\u0301 F\u00f8royum. \u00d8ll a\u0301 Psykiatriska depilinum, barnapsykiatriini og Almannaverkinum, takk fyri sparring og gevandi lutt\u00f8ku a\u0301 okkara tilt\u00f8kum."}, {"text_idx": "#000036", "text": "Ein serlig t\u00f8kk til \u00f8llum tykkum, sum taka eina serliga hond um fo\u0301lk vi\u00f0 ADHD og sum a\u0301 onkran ha\u0301tt kasta i\u0301 arbei\u00f0i\u00f0 fyri, at ta\u00f0 skal ver\u00f0a betri at liva vi\u00f0 ADHD i\u0301 F\u00f8royum."}, {"text_idx": "#000037", "text": "At enda vilja vit ynskja \u00f8llum eitt gott ny\u0301ggja\u0301r."}]